ประชาชนเร่งใช้จ่าย มาตรการรักษาระดับการบริโภคภายในประเทศ ก่อน 30 เมษายนนี้
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลังเปิดเผยว่า มาตรการรักษาระดับการบริโภคภายในประเทศ ปี 2565 ประกอบด้วย โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษระยะที่ 2 และโครงการคนละครึ่ง ระยะที่ 4 จากข้อมูลวานนี้ (21 เมษายน 2565) พบว่า มีผู้ใช้สิทธิทุกโครงการ รวม 40.94 ล้านราย ยอดใช้จ่ายรวมทั้งหมด 69,260.9 ล้านบาท โดยโครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 มีผู้ใช้สิทธิจำนวน 13.37 ล้านราย ยอดการใช้จ่ายรวม 7,797.9 ล้านบาท ส่วนโครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 2 มีผู้ใช้สิทธิจำนวน 1.30 ล้านราย ยอดการใช้จ่ายรวม 685.5 ล้านบาท ขณะที่โครงการคนละครึ่ง ระยะที่ 4 มีผู้ใช้สิทธิทั้งหมดจำนวน 26.27 ล้านราย ยอดการใช้จ่ายรวม 60,777.5 ล้านบาท แบ่งเป็นเงินที่ประชาชนจ่าย 30,945.5 ล้านบาท และรัฐร่วมจ่าย 29,832.0 ล้านบาท ทั้งนี้มีประชาชนที่ได้รับสิทธิโครงการคนละครึ่ง ระยะที่ 4 ทั้งหมด 26.38 ล้านราย และผู้ประกอบการเข้าร่วมแล้ว 1.35 ล้านราย โดยเป็นผู้ประกอบการรายใหม่ 2.9 หมื่นรายโฆษกกระทรวงการคลัง ย้ำว่า ทั้ง 3 โครงการฯจะสิ้นสุดในวันที่ 30 เมษายนนี้ โดยเฉพาะโครงการคนละครึ่ง ระยะที่ 4 ขณะนี้มีผู้ใช้สิทธิครบ 1,200 บาท แล้วประมาณ 12.93 ล้านราย หรือคิดเป็นร้อยละ 49 ของผู้ใช้สิทธิทั้งหมด และยังมีผู้ที่ยังไม่ได้เริ่มใช้สิทธิประมาณ 1.2 แสนราย ขอให้ประชาชนวางแผนการใช้จ่ายก่อนวันสิ้นสุดโครงการดังกล่าว